માધાપર નગર પંચાયતના માજી સભાપતિ ગોવિંદભાઈ ખોખાણી યાદોને વાગોળતા જણાવે છે કે, ‘જ્યારે આંતરરાષ્ટ્રીય ટ્રિબ્યુનલના ચુકાદાના કારણે ભારતને કચ્છનો મોટો ભૂભાગ પાકિસ્તાને સોંપવો પડ્યો હતો ત્યારે આ ચુકાદાનો વિરોધ કરવા અને ભારતીય ભૂભાગ પાકિસ્તાનને ન આપવાની માગણી સાથે અટલજીના માર્ગદર્શન અને વડપણ હેઠળ કચ્છ સત્યાગ્રહ શરૃ કરાયો હતો. જે માટે ૧૯૬૮માં અટલજી કચ્છ આવ્યા હતા. આ સત્યાગ્રહની જાહેરાત તેમણે દિલ્હીમાં કરી હતી. કચ્છમાં તે સમયે જનસંઘનું વધુ જોર ન હતું, મોટા ભાગના સત્યાગ્રહીઓ બહારથી આવ્યા હતા અને પછી શરૃ થયેલા જુવાળમાં કચ્છના લોકો પણ જોડાયા હતા. હું તે સમયે શિક્ષક હતો, પરંતુ નોકરીમાંથી રાજીનામું આપીને સત્યાગ્રહમાં જોડાયો હતો. તેમનાં પ્રવચનો સાંભળીને મારા જેવા અનેક કચ્છી યુવાનો લડતમાં જોડાયા હતા.